b'\n_START_ARTICLE_\nAhmad \xc5\xa0ami\n_START_PARAGRAPH_\nAhmad \xc5\xa0ami (tudi Ahmad Shamieh), sirski begunec, * 1971, Sirija_NEWLINE_Februarja 2016 je vstopil v Slovenijo in zaprosil za azil. Ker je pred tem \xc5\xbee bil popisan na Hrva\xc5\xa1kem, je Slovenija po Dublinski uredbi imela pravno pravico, da njegovo pro\xc5\xa1njo v obravnavo preda Hrva\xc5\xa1ki. Poskus njegove deportacije novembra 2017 je privedel do protestov civilne dru\xc5\xbebe, ki je \xc5\xa0amija zaradi aktivnega vklju\xc4\x8devanja v skupnost smatrala za zgledno integriranega imigranta. Sledilo je ve\xc4\x8d zapletenih pravnih postopkov in pa hud politi\xc4\x8dni spor, tudi znotraj takratne vladajo\xc4\x8de koalicije. \xc5\xa0ami naposled ostaja v Sloveniji, saj je po izteku roka za predajo Hrva\xc5\xa1ki za obravnavo njegove pro\xc5\xa1nje za azil postala pravno odgovorna sama.\n_START_SECTION_\nOzadje\n_START_PARAGRAPH_\nAhmad \xc5\xa0ami je pred sirsko dr\xc5\xbeavljansko vojno \xc5\xbeivel v Daraji blizu Damaska. Krenil je v Evropo, ve\xc4\x8dina njegove dru\xc5\xbeine je ostala v Damasku. V Slovenijo je vstopil 20. februarja 2016 prek balkanske poti. Pot je nadaljeval proti Avstriji, vendar je bil na avstrijski meji brez pravno ustreznega pojasnila zavrnjen. Nato je bil preme\xc5\xa1\xc4\x8den v Center za tujce v Postojni in tam 23. februarja vlo\xc5\xbeil pro\xc5\xa1njo za podelitev azila v Sloveniji._NEWLINE_\xc5\xa0amiju so \xc5\xbee pred vstopom v Slovenijo na Hrva\xc5\xa1kem vzeli prstne odtise. Zato je slovensko notranje ministrstvo od Hrva\xc5\xa1ke zahtevalo, naj prevzame obravnavanje njegove pro\xc5\xa1nje za azil v skladu z 21. \xc4\x8dlenom Uredbe Dublin III., ki govori, da je dr\xc5\xbeava, preko katere je prosilec za azil vstopil v EU, odgovorna za njegovo obravnavo. Hrva\xc5\xa1ka je zahtevi 20. maja ugodila._NEWLINE_14. junija je Notranje ministrstvo zavrnilo \xc5\xa0amijevo pro\xc5\xa1njo za azil. Na pro\xc5\xa1njo slovenskega vrhovnega sodi\xc5\xa1\xc4\x8da je Sodi\xc5\xa1\xc4\x8de Evropske Unije preu\xc4\x8dilo njegov primer in potrdilo, da obstoj migrantskega koridorja dolo\xc4\x8dila Dublinske uredbe ne izni\xc4\x8di. Vrhovno sodi\xc5\xa1\xc4\x8de je nato 23. avgusta zavrnilo \xc5\xa0amijevo prito\xc5\xbebo. Ustavno sodi\xc5\xa1\xc4\x8de je 30. oktobra uradno zavrnilo presojo prito\xc5\xbebe na to odlo\xc4\x8ditev, s \xc4\x8dimer se je omogo\xc4\x8dila deportacija. Vendar deportacija ni bila izvedena.\n_START_SECTION_\nIzbruh afere\n_START_PARAGRAPH_\nNovembra 2017 je \xc5\xa0amijev primer za\xc4\x8del odmevati v javnosti. 7. novembra je \xc5\xa0ami ministrstvu oddal pro\xc5\xa1njo za uporabo diskrecije, pravice, ki jo ima dr\xc5\xbeava, da se odlo\xc4\x8di obravnavati pro\xc5\xa1njo kateregakoli prosilca za azil. 15. novembra 2017 je ministrstvo pro\xc5\xa1njo zavrglo. Bil je tudi odpu\xc5\xa1\xc4\x8den iz azilnega doma. _NEWLINE_Civilna dru\xc5\xbeba se je zavzela za \xc5\xa0amija. Ve\xc4\x8d kot 2100 organizacij in posameznikov je do 13. novembra na ministrstvo naslovilo dopis, v katerem so \xc5\xa0amiju izrazili podporo. Ozna\xc4\x8dili so ga za zgled integracije: \xc5\xa0ami je obiskoval te\xc4\x8daje sloven\xc5\xa1\xc4\x8dine, deloval je kot prostovoljec za pomo\xc4\x8d migrantom in se vklju\xc4\x8deval v dejavnosti v tovarni Rog. Sam je izrazil \xc5\xbeeljo, da bi ostal v Sloveniji._NEWLINE_13. novembra so \xc5\xa1tirje poslanci, Jan \xc5\xa0koberne (SD), Peter Vilfan (DeSUS), Miha Kordi\xc5\xa1 (Levica), in Jasna Murgel (SMC), ministrstvo pozvali, naj ustavi deportacijo. Podprl jih je tudi predsednik dr\xc5\xbeavnega zbora Milan Brglez. Takratni premier Miro Cerar je izjavil, da se je \xc5\xbee dogovoril, da deportacije ne bo, dokler se ne bo zadeva nadalje preu\xc4\x8dila.\n_START_SECTION_\nDr\xc5\xbeavni zbor\n_START_PARAGRAPH_\nDeportacija je bila napovedana na 14. november ob 8:30, takrat bi se moral \xc5\xa0ami zglasiti v azilnem domu. Tja je pri\xc5\xa1el ob sedmih v spremstvu Kordi\xc5\xa1a in \xc5\xa0koberneta. Ministrstvo je kasneje izjavilo, da do dejanske predaje Hrva\xc5\xa1ki takrat ni pri\xc5\xa1lo, ker do zadnjega trenutka ni bilo jasno, ali se bo \xc5\xa0ami vabilu odzval. Z njim so se le pogovorili o nadaljnjih postopkih. Nato sta ga poslanca odpeljala v Dr\xc5\xbeavni zbor. Tam so se skupaj s \xc5\xa0amijevim zastopnikom Mihom Bla\xc5\xbei\xc4\x8dem - N\'tokom sestali z Milanom Brglezom in poslancem Matja\xc5\xbeem Hanom (SD), kasneje pa \xc5\xa1e s kmetijskim ministrom in podpredsednikom vlade Dejanom \xc5\xbdidanom (SD). Nekoliko po deseti uri je Cerar izjavil, da je postopek \xc5\xa0amijeve deportacije za\xc4\x8dasno ustavljen in da bo vlada razpravljala o uporabi diskrecijske klavzule na podlagi 51. \xc4\x8dlena zakona o tujcih. Kasneje na ta dan je v atriju ZRC v Ljubljani potekala tiskovna konferenca Spoznajte Ahmada._NEWLINE_Kordi\xc5\xa1evo in \xc5\xa0kobernetovo ravnanje 14. novembra je Cerar ozna\xc4\x8dil kot "nedopustno in neprimerno". Njuna dejanja so preiskali kriminalisti Ljubljanske policijske uprave, vendar kaznivih dejanj niso odkrili.\n_START_SECTION_\nNadaljnji procesi\n_START_PARAGRAPH_\nNajve\xc4\x8dja opozicijska stranka SDS je 15. novembra zoper Cerarja v dr\xc5\xbeavnem zboru vlo\xc5\xbeila ustavno obto\xc5\xbebo, v kateri mu je o\xc4\x8ditala zlorabo polo\xc5\xbeaja. Vlada se na seji 16. novembra za uporabo diskrecije ni odlo\xc4\x8dila zaradi neenotnosti, zlasti je mo\xc5\xbenosti nasprotovala notranja ministrica Vesna Gy\xc3\xb6rk\xc3\xb6s \xc5\xbdnidar._NEWLINE_17. novembra je opozicijska stranka Levica napovedala interpelacijo zoper Gy\xc3\xb6rk\xc3\xb6s \xc5\xbdnidarjevo, \xc4\x8de bi bil \xc5\xa0ami deportiran. G\xc3\xb6rk\xc3\xb6s \xc5\xbdnidarjeva je tega dne glede primera \xc5\xa0ami izjavila, da "je slovenski politi\xc4\x8dni prostor verjetno izgubil kompas"._NEWLINE_\xc5\xa0ami kljub temu ni bil deportiran. 19. novembra je bil zaradi slabega psihofizi\xc4\x8dnega stanja sprejet na nevrolo\xc5\xa1ko kliniko UKC Ljubljana._NEWLINE_8. decembra je \xc5\xa0ami vlo\xc5\xbeil novo pro\xc5\xa1njo za azil. Ministrstvo je pro\xc5\xa1njo zavrnilo, \xc5\xa0ami pa se je prito\xc5\xbeil na Upravno sodi\xc5\xa1\xc4\x8de. 28. decembra je le-to ugodilo \xc5\xa0amiju z mnenjem, da Ministrstvo za notranje zadeve \xc5\xa0amijeve pro\xc5\xa1nje sploh ni postopkovno zavrnilo in da je diskrecijsko klavzulo \xc5\xa1e vedno mogo\xc4\x8de uporabiti. Izdalo je tudi za\xc4\x8dasno odredbo, da mora \xc5\xa0ami ostati v Sloveniji. Ministrstvo se je prito\xc5\xbeilo na Vrhovno sodi\xc5\xa1\xc4\x8de, ki je 19. januarja 2018 to za\xc4\x8dasno uredbo razveljavilo in spet omogo\xc4\x8dilo mo\xc5\xbenost deportacije. 13. marca 2018 je ustavno sodi\xc5\xa1\xc4\x8de napovedalo, da ne bo obravnavalo prito\xc5\xbebe na to razsodbo._NEWLINE_\xc5\xa0ami tudi po 19. januarju 2018 ni bil predan Hrva\xc5\xa1ki. Zagovorniki Ahmada \xc5\xa0amija so 23. februarja izjavili, da je tega dne Slovenija postala pristojna za njegovo obravnavo, saj je od kon\xc4\x8dne odlo\xc4\x8dbe o deportaciji poteklo \xc5\xa1est mesecev, kar je najdalj\xc5\xa1e \xc4\x8dasovno obdobje, ki ga Dublinska uredba dopu\xc5\xa1\xc4\x8da za predajo prosilca za azil. Ministrstvo za notranje zadeve je 9. marca to zanikalo in \xc5\xa0amiju sporo\xc4\x8dilo, da je po mnenju ministrstva \xc5\xa1estmese\xc4\x8dni rok ponovno pri\xc4\x8del te\xc4\x8di 12. januarja s kon\xc4\x8dno sodbo vrhovnega sodi\xc5\xa1\xc4\x8da v postopku ugotavljanja diskrecije. \xc5\xa0amijevi zagovorniki so se na to odlo\xc4\x8ditev prito\xc5\xbeili._NEWLINE_29. marca je portal Nova24TV objavil vest, da je bila za ta dan predvidena \xc5\xa0amijeva deportacija, ki pa je bila neuspe\xc5\xa1na, ker se \xc5\xa0ami ni zglasil na Notranjem ministrstvu. Notranje ministrstvo je novico potrdilo. \xc5\xa0amijev uradni zastopnik Miha Bla\xc5\xbei\xc4\x8d je izjavil, da o deportaciji ni bil pravo\xc4\x8dasno in ustrezno obve\xc5\xa1\xc4\x8den ter da bi bila nelegalna. Skliceval se je na odlo\xc4\x8ditev upravnega sodi\xc5\xa1\xc4\x8da, po kateri bi moralo ministrstvo najprej izdati odlo\xc4\x8dbo o diskreciji in pa o preteku \xc5\xa1estmese\xc4\x8dnega roka ter \xc5\xa0amiju zagotoviti pravno varstvo.\n_START_SECTION_\nRazplet afere\n_START_PARAGRAPH_\n10. aprila 2018 je Upravno sodi\xc5\xa1\xc4\x8de razsodilo, da je 6-mese\xc4\x8dni rok za deportacijo potekel februarja in da je Slovenija pristojna za obravnavo \xc5\xa0amijeve pro\xc5\xa1nje za azil. Sodba je bila dokon\xc4\x8dna.'